Vrou jok glo oor beserings in ongelukArgieffoto Johanna Magdelena Serfontein (48), wat glo ‘n valse beseringseis by die Padongelukkefonds (POF) ingedien het, het Woensdag in die Belville gespesialiseerde handelsmisdaadhof verskyn. Volgens die klagstaat het Serfontein glo in November 2009 met haar Toyota Hilux by die parkeerterrein van die Nedbank-tak in Kuilsrivier agteruit in ‘n ander voertuig vasgery. Volgens staatsaanklaer W Gibson was die skade minimaal, maar Serfontein het ‘n eis van R155 745 by die POF ingedien. Sy het glo in die eis aangevoer dat sy skerp moes rem trap vir ‘n voetganger in die parkeerterrein en die voertuig agter haar het toe glo in haar vasgery. Sy het die eis ingedien vir beserings wat sy in die voorval opgedoen het, en het mediese verslae van sewe mediese praktisyns en die Melomed-hospitaal ingedien. Volgens die klagstaat het die POF die eis verwerp. Serfontein het Woensdag vir die vierde keer in die hof verskyn sedert Julie. Sy is op ‘n waarskuwing vrygelaat, maar landdros Sabrina Sonnenberg het bepaal dat sy op 21 November weer in die hof moet verskyn.